بلوچستان ءِ دمگ کیچ ءِ بنجاھی شھر تربت ءَ ڈی چوک پوئنٹ ءَ مروچی بارڈر ٹریڈ یونین ءِ نیمگ ءَ چارُمی ءَ نندانکی زھرشانی برجاہ اِنت.
زھرشانی کنوکاں ڈی چوک پوئنٹ بند کرتگ ءُ روگ ءُ آیگی مھلوک مھتل اَنت، مروچی چارُمی روچ ءَ نندانک برجاہ اِنت، نندانک ءَ تیل باپاری مھلوک ھوار اِنت.
زھرشانی کنوکاں تیل برداری گاڑی مُچ کرتگ ءُ دگ بستگ، زھرشانی کنوکانی گوشگ اِنت کہ سیمسر ھمک مردماں پہ پچ کنگ بہ بیت ءُ دانکہ لس مردم لاپ گپت ءُ وارت بہ کن اَنت.
زھرشانی کنوکانی چارُمی روچ ءَ مروچی سرکار ءِ واکدار زھرشانی کنوکانی نیاد ءَ گندگ نہ بیتگ اَنت ءُ نانکہ آیانی گون ءَ مزنیں سَدگی ءَ گندگ بیتگ اَنت.
بارڈر ٹریڈ یونین ءِ گوشگ اِنت کہ اے زھرشانی نندانک ھما وھد ءَ برجاہ مان ایت کہ دانکہ سیمسر پہ لس مردماں پچ کنگ نہ بیت اِنت.
آیانی گوشگ اِنت کہ گرم ءِ زور چِل ءُ ھپت سینٹی گریڈ ءَ سر بیتگ بلے سرکاری واکداراں اے سما نیست اِنت کہ ما پہ چُنڈے نان ءُ وتی زاھگانی باندات ءَ تبد ءُ لیوار ءَ نشتگ ایں.
آیانی گوشگ اِنت سرکار اگاں اے سما ءَ نہ کنت گڑا چہ کجا روزگار ءَ شوھاز بہ کن ایں ءُ وتی زھگاں دو وھد ءِ نان ءُ دگہ آسراتیاں سرجم کُت بہ کن ایں.
زانگ بہ بیت گوست ءَ سیمسر ءَ مھتل بیتگیں چار مردمانی بیرانی ءِ ھال رسانکدراں شنگ بیتگ اَنت کہ ودار ءِ تُن ءَ کُشتگ اَنت.
آیانی گوشگ اِنت کہ چاگردی رسانکجاھاں اے ھال شنگ اَنت کہ دگ بند کنگ بیتگ ھر وڑیں نادراھاں اجازت دیگ ءَ نہ اَنت بلکیں نادراہ ءُ زلورت مندیں مردم الم اجازت دیگ بیگ ءَ اَنت.
سرچمگ: دی بلوچستان پوسٹ